Viser til søknad om tillatelse til mudring i sjøen ved gnr. 92 bnr. 26 i Bamble kommune datert 03.05.16 samt til annen korrespondanse i saken. Fylkesmannen har behandlet søknaden om mudring etter forskrift om begrensning av forurensning (forurensningsforskriften) kapittel 22 om mudring og dumping og har lagt til grunn prinsippene i naturmangfoldloven §§ 8-12. Fylkesmannen har fattet følgende vedtak:
Tillatelsen er gitt på vilkår og følger vedlagt dette brev.
Kopi av søknaden er sendt på høring til Bamble kommune, Grenland Havn IKS, Norsk Maritimt Museum og Fiskeridirektoratet region Sør. Alle har avgitt høringsuttalelser som er kort oppsummert nedenfor. Bamble kommune: Kommunen vil tro at arbeidene blir utført maskinelt fra land. De har en klare restriktiv holdning der de forutsetter at eventuelle masser deponeres på land. I dette tilfelle sier de at det er klarert et oppfyllingsområde rett bak bryggeanlegget som før har vært nyttet til ballspill. Kommunen skriver videre at tiltakene ved brygge vil ikke forringe allmenne interesser. Slik de kjenner området, er det ikke yrkesfiskeriaktivitet i sundet ved brygga og /eller registrerte funn av sårbare naturtyper som ålegrass. Grenland Havn IKS: Grenland Havn IKS har ingen merknader til søknaden.
Fiskeridirektoratet region Sør: Fiskeridirektoratet region Sør skal ivareta de marine ressursene i regionen, samt bidra til at fiskeriog havbruksnæringen får gode rammevilkår. Fiskeridirektoratet som sektormyndighet, har med bakgrunn i dette vurdert tiltenkte planer ut fra fiskeri og marint biologisk mangfold i området. Fiskeridirektoratet sier i sin uttalelse at det omsøkte tiltaket vil ikke komme i konflikt med fiskeriinteressene i området (http://kart.fiskeridir.no/). De påpeker imidlertid at det i Miljødirektoratets Naturbase (http://kart.naturbase.no/) fremkommer det at omsøkte tiltak vil berøre et lokalt viktig bløtbunnsområde i strandsonen. Bløtbunnsområder (inkl. også ålegress) utgjør viktige beiteområder for mange arter av fisk og fugl. Bløtbunnsarter er i hovedsak stasjonære og påvirkes av faktorer direkte på de stedene de befinner seg. Inngrep som mudring, vil endre produktiviteten og det biologiske mangfoldet i det området som blir berørt varig eller for en kortere periode. Fiskeridirektoratet region Sør vurderer omsøkte mudring som lite ønskelig i forholdet til bløtbunnsområdet og deres betydning sett i en større økologisk sammenheng og vil fraråde tiltaket. Dersom det gis tillatelse til mudring ved Såstein, Bamble kommune påpeker Fiskeridirektoratet at tiltakets må vurderes mht. størrelse, behov og gjennomføres på en skånsom måte som mulig, slik at omliggende miljø i så liten grad som mulig påvirkes. Eventuell mudring må foregå i perioden oktober - februar av hensyn til det det marine naturmiljøet. Fylkesmannens kommentarer til uttalelsen fra Fiskeridirektoratet: Av hensyn til marine naturmiljøet er det satt krav om at mudring kun kan foregå i perioden 01.10.- 28.02. Fylkesmannen finner ikke grunnlag for å innskrenke det omsøkte arealet og mengden som søkes mudret. Norsk Maritimt Museum (NMM): NMM har ingen merknader i saken ut over det som følger av meldeplikt ved eventuelle funn av kulturminner under anleggsarbeidet (jf. kulturminneloven §§ 8,2, 14,3).
Fylkesmannen vil påpeke at dette kun er en tillatelse til mudring etter forskrift om begrensning av forurensning (forurensningsforskriften). Tiltakshaver er selv ansvarlig for å avklare eventuelle privatrettslige forhold og sørge for at tiltaket ikke kommer i strid med annen offentlig lovgivning for eksempel havne- og farvannsloven og bygningslovgivningen. Deponering av muddermassene på land kan være søknads-/meldepliktig etter plan- og bygningsloven, og dette må avklares med bygningsmyndighetene i kommunen. Tillatelsen regulerer ikke privatrettslige forhold. Viser her også til dispensasjon fra verneforskriften for mudring i sjø i Lille Såstein naturreservat gitt av Fylkesmannen i brev av 05.09.16.
Viser til varsel om gebyr i søknadsskjemaet, jf. krav i forskrift om begrensning av forurensning (forurensningsforskriften) § 39-4, gebyr for arbeid med fastsettelse av nye tillatelser. Laveste sats for fastsettelse av tillatelser er kr 21 500,-. Fylkesmannen kan imidlertid med hjemmel i § 39-10 vedta å redusere gjeldende satser, dersom særlige grunner foreligger. Gebyrsatsen skal gjenspeile ressursbruken som i denne saken er mindre enn det som ligger til grunn for sats 4 i § 39-4. Fylkesmannen har vedtatt et på gebyr kr. 5 700,- for saksbehandlingen, jf. forskrift om begrensning av forurensning av 01.06.04 §§ 39-4 og 39-10. Miljødirektoratet vil ettersende faktura med innbetalingsblankett. Gebyret forfaller til betaling 30 dager etter fakturadato.
Tillatelsen vil bli kunngjort på Fylkesmannens hjemmeside.
Vedtaket, herunder plassering i gebyrklasse, kan påklages av sakens parter eller andre med rettslig klageinteresse til Miljødirektoratet innen 3 uker fra det tidspunkt underretning om avgjørelsen er kommet til vedkommende part. Ved kunngjøring gjelder fristen fra kunngjøringsdato. Klagen bør begrunnes, og andre opplysninger av betydning for saken bør nevnes. Klagen skal sendes til Fylkesmannen. Klagen gis ikke oppsettende virkning og det fastsatte gebyret må derfor betales i samsvar med ovenstående. Hvis Miljødirektoratet imøtekommer klagen vil det overskytende beløp bli refundert.